ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Ιουλίου 1995 σχετικά με τη σύσταση επιστημονικής επιτροπής τροφίμων (95/273/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

Εκτιμώντας:

ότι η επεξεργασία και τροποποίηση κοινών κανόνων για τη σύσταση, τα χαρακτηριστικά παρασκευής, τη συσκευασία και την επισήμανση των τροφίμων, περιλαμβάνει την εξέταση προβλημάτων σχετιζομένων με την προστασία της υγείας και την ασφάλεια των ατόμων 7

ότι η αναζήτηση λύσεων για τα προβλήματα αυτά απαιτεί τη συμμετοχή επιστημονικού προσωπικού άκρως ειδικευμένου, ιδίως σε θέματα ιατρικής, διατροφής, τοξικολογίας, βιολογίας, χημείας ή άλλων παρεμφερών επιστημών 7

ότι η επαφή με ομάδες αυτού του είδους πρέπει να προσλάβει μόνιμο χαρακτήρα με τη μορφή επιτροπής συμβουλευτικής αποστολής η οποία θα συσταθεί από την Επιτροπή 7

ότι η απόφαση 74/234/ΕΟΚ της Επιτροπής της 16ης Απριλίου 1974 περί συστάσεως επιστημονικής επιτροπής τροφίμων (1), όπως τροποποιήθηκε από την απόφαση 86/241/ΕΟΚ (2), προβλέπει ότι η επιτροπή αυτή θ' αποτελείται από 18 μέλη κατ' ανώτατο όριο 7 ότι ενόψει της περαιτέρω διεύρυνσης της Κοινότητας την 1η Ιανουαρίου 1995 και λαμβανομένης υπόψη της αύξησης του φόρτου εργασίας της επιτροπής από τον καθορισμό του προαναφερθέντος αριθμού, θεωρείται σκόπιμο να αυξηθεί ο ανώτατος αριθμός των μελών 7

ότι σύμφωνα με το άρθρο 101, το πρωτόκολλο 37 και το κεφάλαιο ΧΙΙ του παραρτήματος ΙΙ της συμφωνίας για τον Ευρωπαϊκό Οικονομικό Χώρο, η Επιτροπή ανέλαβε να εξασφαλίσει τη συμμετοχή στην επιστημονική επιτροπή τροφίμων ενός τουλάχιστον άκρως ειδικευμένου επιστήμονος από τα κράτη μέλη της Ευρωπαϊκής Ζώνης Ελευθέρων Συναλλαγών που έχουν υπογράψει τη συμφωνία 7

ότι, προς το συμφέρον των καταναλωτών και της βιομηχανίας είναι αναγκαίο να εξασφαλίζεται ανεξαρτησία και διαφάνεια των επιστημονικών γνωμοδοτήσεων για θέματα σχετικά με την ασφάλεια των τροφίμων 7

ότι για την εξασφάλιση διαφάνειας η απόφαση 72/234/ΕΟΚ θα πρέπει να αντικατασταθεί με την παρούσα απόφαση,

ΑΠΟΦΑΣΙΖΕΙ:

Άρθρο 1

Συνιστάται παρά την Επιτροπή μια επιστημονική επιτροπή τροφίμων αποκαλούμενη στο εξής «επιτροπή».

Άρθρο 2

1. Η Επιτροπή συμβουλεύεται την επιτροπή κάθε φορά που αυτό απαιτείται από μια νομική πράξη.

2. Η Επιτροπή μπορεί να συμβουλευτεί την επιτροπή για οποιοδήποτε άλλο πρόβλημα σχετικό με την προστασία της υγείας και με την ασφάλεια των ατόμων το οποίο οφείλεται ή ενδέχεται να οφείλεται στην κατανάλωση τροφίμων και ιδίως για θέματα διατροφής υγιεινής και τοξικολογίας.

3. Η επιτροπή μπορεί να επιστήσει την προσοχή της Επιτροπής για οποιοδήποτε θέμα αυτού του είδους.

Άρθρο 3

Η Επιτροπή αποτελείται από 20 μέλη κατ' ανωτατο όριο.

Άρθρο 4

Η Επιτροπή ορίζει ως μέλη της επιτροπής επιστήμονες άκρως ειδικευμένους στα θέματα που αναφέρονται στο άρθρο 2 παράγραφος 2.

Άρθρο 5

Η επιτροπή εκλέγει μεταξύ των μελών της έναν πρόεδρο και δύο αντιπροέδρους. Για την επιλογή απαιτείται απλή πλειοψηφία των μελών.

Άρθρο 6

1. Η θητεία των μελών, του προέδρου και των αντιπροέδρων της επιτροπής είναι τριετής και δύναται να ανανεωθεί. Ωστόσο, ο πρόεδρος και οι αντιπρόεδροι δεν είναι δυνατόν να επανεκλεγούν αμέσως μετά από δύο συνεχείς τριετίες. Δεν προβλέπεται αμοιβή για την άσκηση των καθηκόντων.

Μετά τη λήξη της τριετούς περιόδου, τα μέλη, ο πρόεδρος και οι αντιπρόεδροι της επιτροπής παραμένουν εν υπηρεσία μέχρι την αντικατάστασή τους ή την ανανέωση της θητείας τους.

2. Σε περίπτωση που ένα μέλος, ο πρόεδρος ή αντιπρόεδρος της επιτροπής θεωρεί ότι δεν είναι σε θέση να εκπληρώσει την αποστολή του ή εάν οι περιστάσεις που οδήγησαν στο διορισμό του έχουν μεταβληθεί ουσιαστικά ή σε περίπτωση εκουσίας παραιτήσεώς του, αντικαθίσταται για την εναπομείνασα διάρκεια της θητείας του σύμφωνα με τη διαδικασία του άρθρου 4 ή του άρθρου 5, ανάλογα με την περίπτωση.

Άρθρο 7

1. Η επιτροπή μπορεί να συστήσει μέσα στους κόλπους της ομάδες εργασίας.

2. Η αποστολή των ομάδων εργασίας συνίσταται στην υποβολή αναφοράς προς την Επιτροπή για τα θέματα που τους έχει αναθέσει.

Άρθρο 8

1. Η επιτροπή και οι ομάδες εργασίας συγκαλούνται μετά από πρόσκληση αντιπροσώπου της Επιτροπής.

2. Ο αντιπρόσωπος της Επιτροπής καθώς και άλλοι υπάλληλοι και ενδιαφερόμενοι παράγοντες της Επιτροπής παρευρίσκονται στις συνεδριάσεις της επιτροπής και των ομάδων εργασίας.

3. Ο αντιπρόσωπος της Επιτροπής μπορεί να προσκαλεί άτομα που διαθέτουν ιδιαίτερη πείρα σχετικά με το εξεταζόμενο θέμα προκειμένου να συμμετάσχουν στις συνεδριάσεις.

4. Οι υπηρεσίες της Επιτροπής εξασφαλίζουν τη γραμματεία της επιτροπής και των ομάδων εργασίας.

5. Η Επιτροπή κωδικοποιεί τις μεθόδους εργασίας και τις διαδικασίες της επιτροπής και τις θέτει στη διάθεση των ενδιαφερομένων μερών.

Άρθρο 9

1. Οι συζητήσεις της επιτροπής αφορούν τις αιτήσεις γνωμοδοτήσεως που υποβάλλονται από τον αντιπρόσωπο της Επιτροπής.

Ο αντιπρόσωπος της Επιτροπής μπορεί να καθορίσει στην αίτηση γνωμοδοτήσεως προθεσμία εντός της οποίας πρέπει να διατυπωθεί η γνώμη της επιτροπής.

2. Σε περίπτωση που η αιτούμενη γνώμη παρέχεται ομόφωνα από τα μέλη της επιτροπής, αυτά διατυπώνουν κοινά πορίσματα. Ελλείψει ομοφωνίας, οι διάφορες θέσεις που υποστηρίχθηκαν κατά τη διάρκεια των συζητήσεων περιλαμβάνονται σε έκθεση η οποία συντάσσεται με ευθύνη του αντιπροσώπου της Επιτροπής.

3. Η Επιτροπή δημοσιεύει τις γνωμοδοτήσεις της επιτροπής.

Άρθρο 10

Με την επιφύλαξη των διατάξεων του άρθρου 214 της συνθήκης, όταν ο αντιπρόσωπος της Επιτροπής γνωστοποιεί στα μέλη της επιτροπής ότι η αιτούμενη γνωμοδότηση αφορά θέματα εμπιστευτικού χαρακτήρα, αυτά οφείλουν να μην αποκαλύπτουν πληροφορίες των οποίων λαμβάνουν γνώση στο πλαίσιο των εργασιών της επιτροπής.

Στην περίπτωση αυτή, παρευρίσκονται στις συνεδριάσεις μόνο τα μέλη της επιτροπής και οι αντιπρόσωποι της Επιτροπής.

Άρθρο 11

Τα μέλη της επιτροπής οφείλουν να γνωστοποιούν στην Επιτροπή ετησίως και εκάστοτε αυτές παρουσιάζονται, τυχόν παρεμβολές στις εργασίες της επιτροπής και των ομάδων εργασίας της από ομάδες συμφερόντων που μπορούν να επηρεάσουν την ανεξαρτησία τους.

Άρθρο 12

Η απόφαση 74/234/ΕΟΚ καταργείται.

Βρυξέλλες, 6 Ιουλίου 1995.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 136 της 20. 5. 1974, σ. 1.

(2) ΕΕ αριθ. L 163 της 19. 6. 1986, σ. 40.